google/wiki40b huggingface dataset:
Υπόσταση

Ο όρος υπόσταση ως τους Καππαδόκες πατέρες

Ο όρος υπόσταση, ως την εποχή των Καππαδοκών Πατέρων, σήμαινε απλώς «το υπαρκτό», και ταυτιζόταν με την έννοια της λέξεως: «ουσία».

Ο όρος υπόσταση μετά τους Καππαδόκες πατέρες, ως προς τη Θεολογία

Οι Καππαδόκες κάνουν το βήμα να ξεχωρίσουν τις έννοιες, «ουσία» και «υπόσταση», που ως τότε ήταν ταυτόσημες. Η έννοια «ουσία» και η έννοια «υπόσταση» δεν σημαίνουν πλέον το ίδιο πράγμα στη Θεολογία, και δημιουργείται ένα μεγάλο πρόβλημα.
Η Πρώτη Οικουμενική Σύνοδος αναθεματίζει αυτούς που δέχονται, που ομολογούν ότι ο Θεός είναι μία ουσία ή Υπόσταση. Αλλά αυτό συνέβαινε, επειδή ως τότε η λέξη είχε άλλη έννοια. Λένε οι Καππαδόκες το εξής: ότι «ο όρος ουσία είναι ταυτόσημος με τον όρο «φύση» και χρησιμοποιείται για να δηλώσουμε την ενότητα, τον Ένα Θεό». Ο Θεός είναι λοιπόν μία ουσία ή μία φύση. Συνεπώς ο λατινικός όρος «substantia», μεταφράζεται πλέον στα Ελληνικά όχι ως υπόσταση, αλλά ως ουσία ή φύση. Απ’ την άλλη μεριά όμως ο όρος «υπόσταση» μεταφέρεται για να εξισωθεί, να ταυτισθεί με τον όρο «πρόσωπο».
Αφού το πρόσωπο πλέον ταυτίζεται με την υπόσταση σημαίνει πλέον τρία όντα. Έτσι αυτό από άποψη ιστορίας της φιλοσοφίας είναι καίριο, επαναστατικό και δεν το έχει επισημάνει η ιστορία της φιλοσοφίας, αν και είναι βασικό. Ένας όρος όπως η υπόσταση, που είναι οντολογικός, ταυτίζεται με έναν όρο, όπως το πρόσωπο, ο οποίος δεν υπήρξε ποτέ οντολογικός όρος, αλλά υπήρξε και δηλώνει πάντα μία σχέση την οποία προσθέτουμε στο ον. Ταυτίζουμε το ον.
Το να λέω ότι είμαι πρόσωπο ή υπόσταση, σημαίνει πλέον ότι έχω οντότητα δική μου, διαφορετική από την οντότητα κάποιου άλλου. Γίνεται έτσι οντολογική έννοια το πρόσωπο ή υπόσταση.
Αυτή η επανάσταση στην ορολογία δεν ήταν εντελώς αυθαίρετη. Διότι η λέξη «υπόσταση» είχε ορισμένες αποχρώσεις οι οποίες οπωσδήποτε έδιναν λαβή σ’ αυτή την εξέλιξη. Αλλά εδώ μας ενδιαφέρει το αποτέλεσμα και το αποτέλεσμα με την θεολογία των Καππαδοκών Πατέρων είναι ότι: Ο Θεός είναι Ένας ως προς την ουσία ή την φύση, και είναι Τρεις ως προς τα Πρόσωπα ή τις Υποστάσεις. Αυτά ως προς την ορολογία. Έτσι φθάσαμε στη διατύπωση του δόγματος της Αγίας Τριάδος την οποία έχουμε και σήμερα.
Τώρα το νόημα. Τι εννοούσαν με αυτό: Όταν λέμε ότι ο Θεός είναι μία Ουσία και τρία Πρόσωπα, με τον όρο «ουσία» αναφερόμαστε πάντοτε σε κάτι γενικό, που δηλώνει την ύπαρξη περισσοτέρων από ένα όντων. Δηλαδή όταν λέμε, ας πούμε, «η ανθρώπινη ουσία ή φύση», αυτό σημαίνει ότι ενώ όλοι εμείς είμαστε μία ουσία ή μία φύση, δηλαδή έχουμε την ανθρώπινη φύση, ο καθένας μας είναι πλήρης άνθρωπος, δηλαδή αυτή η φύση έχει πολλούς. Αυτούς τους πολλούς τους ονομάζουμε υποστάσεις ή πρόσωπα. Αυτή την αναλογία, αυτή την εικόνα, την χρησιμοποίησαν οι Πατέρες. Οι Καππαδόκες Πατέρες λένε: «κοιτάξτε, αυτό δεν είναι τόσο παράλογο που λέμε εμείς οι Θεολόγοι για τον Θεό, διότι όντως και στον άνθρωπο αν κοιτάξετε θα δείτε ότι γίνεται λόγος για μία ουσία, μία φύση και συγχρόνως για δύο, τρεις, τέσσερεις… υποστάσεις αυτής της φύσεως, τρόπους με τους οποίους αυτή η φύση υφίσταται.
Δήμος Τσέλιος

Βιογραφία

Γεννήθηκε το 1785 στο Σπαρτοχώρι του Μεγανησίου της Λευκάδας και η καταγωγή του ήταν από την Ακαρνανία. Η οικογένειά του ήταν αρματωλική. To 1804, σε ηλικία 19 ετών, αποφάσισε να γίνει κλεφταρματωλός, αντί να ακολουθήσει, όπως αρχικά σκεφτόταν, τον αδελφό του στη θάλασσα, ο οποίος «αξιώθηκε και έκαμε καράβι δικό του». Πέρασε στη Στερεά Ελλάδα, στο Καρπενήσι, και το Πάσχα της επόμενης χρονιάς εντάχθηκε στη δύναμη του Κατσαντώνη.
Ο Δήμος Τσέλιος, που είχε μάθει από τον Καραϊσκάκη για την ύπαρξη και τη δράση της Φιλικής Εταιρίας, συμμετείχε στην Επανάσταση του 1821 από την έκρηξή της, επικεφαλής αγωνιστών από τη Λευκάδα. Απελευθέρωσε τη Βόνιτσα, έλαβε μέρος στη μάχη του Πέτα, όπου τραυματίστηκε, και το 1823-24 αναδείχτηκε σε αντιστράτηγο της Στερεάς. Συμμετείχε, μαζί με άλλους οπλαρχηγούς, στη Μάχη της Αράχωβας, στο πλευρό του Καραϊσκάκη. Συνέβαλε, επίσης, στην άμυνα του Μεσολογγίου. Στις αρχές του 1827, με εντολή του Καραϊσκάκη, πήγε στην (τότε) νησίδα Λεσίνι, που το μοναστήρι του ήταν καταφύγιο για όσους κυγηγούσαν οι Τούρκοι, το οποίο και υπερασπίστηκε επιτυχώς. Στη συνέχεια, κατέλαβε τον Μύτικα και το 1828 συνέβαλε στην οριστική επικράτηση των Ελλήνων στη Στερεά. 
To 1836, επί Όθωνα, ηγήθηκε επαναστατικού κινήματος στο όνομα των ρουμελιωτών οπλαρχηγών και ζήτησε από το βασιλιά να δώσει Σύνταγμα, κάτι που το πλήρωσε ακριβά. Εξαναγκάστηκε σε αυτοεξορία στη Λευκάδα για 6 χρόνια, μακριά από την οικογένειά του, η οποία κακόπαθε, ενώ λεηλατήθηκε το σπίτι του στο Αγρίνιο και διαγράφηκε ως αξιωματικός από τις τάξεις της Βασιλικής Φάλαγγας. Πέθανε το 1854 στην Αθήνα. Ο τάφος του βρίσκεται στο Μεσολόγγι στον Κηπο των Ηρώων, πισω απο το μνημα του Μάρκου Μπότσαρη.

Άλλες πληροφορίες

Ο Δήμος Τσέλιος υπαγόρευσε τα απομνημονεύματά του στον Γεώργιο Τερτσέτη, αλλά τα χειρόγραφα καταστράφηκαν κατά τη σεισμο-πυρκαγιά του 1953 στη Ζάκυνθο. Σώθηκαν μόλις δύο σελίδες, που είχε δημοσιεύσει ο ιστοριοδίφης και συγγραφέας Ντίνος Κονόμος. Σύμφωνα με ορισμένους μελετητές, ο Δήμος Τσέλιος συμπεριλαμβάνεται στα  πρόσωπα (οι άλλοι είναι οι Δήμος Μπουκουβάλας και Γεροδήμος Σταθάς) που πιθανολογείται ότι αναφέρονταν το κλέφτικο τραγούδι «Του Δήμου το κιβούρι» και το ποιήμα του Αρ. Βαλαωρίτη «Ο Δήμος και το καριοφίλι του» (1857).
ΕΚΕΜΕΛ

Το Ευρωπαϊκό Κέντρο Μετάφρασης Λογοτεχνία και Επιστήμες του ανθρώπου είναι μη κερδοσκοπικός οργανισμός. Ιδρύθηκε το 2001 με  επιδίωξή του να αναδείξει μια νέα γενιά μεταφραστών και να συμβάλει στη βελτίωση της ποιότητας της λογοτεχνικής μετάφρασης και των επιστημών του ανθρώπου. Για αυτό το λόγο λειτουργεί ένα διετές κέντρο σπουδών με τμήματα από τα αγγλικά, γαλλικά, γερμανικά, ιταλικά και ισπανικά προς τα ελληνικά και αντιστρόφως. Επίσης σε συνεργασία με τα Ινστιτούτα της Αθήνας (Ελληνοαμερικανική Ένωση, Ινστιτούτο Γκαίτε, Ινστιτούτο Θερβάντες και Ιταλικό Μορφωτικό Ινστιτούτο) απονέμει τα Βραβεία Λογοτεχνικής Μετάφρασης σε μεταφραστές της αγγλόφωνης, γερμανικής, ισπανόφωνης, ιταλικής και γαλλόφωνης λογοτεχνίας.
Πανελλήνιο πρωτάθλημα στίβου γυναικών 1949

Το ΙΔ΄ Πανελλήνιο πρωτάθλημα στίβου γυναικών 1949 διεξήχθη στις 2 και 3 Ιουλίου 1949 στο Παναθηναϊκό Στάδιο της Αθήνας και περιλάμβανε δέκα αγωνίσματα. Πρωταθλητής σύλλογος αναδείχθηκε ο Παναθηναϊκός. Στο πρωτάθλημα δήλωσαν συμμετοχή 71 αθλήτριες από 10 σωματεία, εκ των οποίων μόνον ένα επαρχιακό, ο Γ.Σ. Βόλου με τις Αθηνά Στάμου και Καλογήρου, ενώ την τελευταία στιγμή ματαιώθηκε η συμμετοχή της Κύπριας Ηρώς Τσαγκαρίδου. Παρά τις δηλώσεις συμμετείχαν πολύ λιγότερες αθλήτριες.
Κοβάλτιο

Χαρακτηριστικά

Το κοβάλτιο είναι σιδηρομαγνητικό μέταλλο. Δεν απαντάται ελεύθερο στη φύση, αλλά ενώσεις του κοβαλτίου είναι συνήθεις υπό μορφή ορυκτών. Μικρές ποσότητες κοβαλτίου μπορούν να βρεθούν στις πέτρες, το χώμα, τα φυτά και τα ζώα. Στη φύση συχνά σχετίζεται με το νικέλιο ενώ και τα δύο αυτά είναι χαρακτηριστικά συστατικά του μετεωρικού σιδήρου. Τα θηλαστικά απαιτούν μικρή ποσότητα κοβαλτίου που είναι η βάση για τη βιταμίνη Β₁₂. Το ⁶⁰Co, ένα τεχνητά παραγόμενο ραδιενεργό ισότοπο του κοβαλτίου, αποτελεί σημαντικό ραδιενεργό «ανιχνευτή» και βοηθό στη θεραπεία του καρκίνου (βόμβα κοβαλτίου). Το κοβάλτιο σε μεταλλική μορφή εμφανίζεται σε δύο κρυσταλλογραφικές δομές: την hcp και την fcc. Η ιδανική θερμοκρασία μετάβασης μεταξύ των δομών hcp και fcc είναι οι 450 ᵒC, αλλά σε πρακτικό επίπεδο η διαφορά ενέργειας είναι τόσο μικρή, ώστε η ενδοανάπτυξη των δύο είναι παρόμοια.

Ισότοπα

Το μόνο σταθερό ισότοπο κοβαλτίου είναι το ⁵⁹Co. Μέχρι στιγμής έχουν βρεθεί 22 ραδιοϊσότοπα κοβαλτίου και τα πιο σταθερά από αυτά είναι τα ⁶⁰Co με διάρκεια ημιζωής 5,3 έτη, ⁵⁶Co με διάρκεια ημιζωής 77,27 μέρες και ⁵⁸Co με διάρκεια ημιζωής 70,86 μέρες. Όλα τα υπόλοιπα ραδιενεργά ισότοπα έχουν διάρκεια ημιζωής μικρότερη από 18 ώρες και η πλειοψηφία τους μικρότερη του ενός δευτερολέπτου.
Τα ισότοπα του κοβαλτίου κυμαίνονται σε ατομικό βάρος από 50 u (⁵⁰Co) έως 73 u (⁷³Co). Ο βασικός τρόπος διάσπασης για τα ισότοπα με τιμές ατομικής μάζας μικρότερης από αυτή του αφθονότερου σταθερού ισοτόπου, ⁵⁹Co, είναι η σύλληψη ηλεκτρονίων και ο βασικός τρόπος διάσπασης για εκείνους με ατομική μάζα μεγαλύτερη από 59 u είναι η διάσπαση βήτα. Τα βασικά προϊόντα αποσύνθεσης πριν από το ⁵⁹Co είναι ισότοπα του στοιχείου 26 (σίδηρος) και τα βασικά προϊόντα μετά από αυτό είναι ισότοπα του στοιχείου 28 (νικέλιο).

Προέλευση

Το κοβάλτιο ανευρίσκεται σε ορυκτά χαλκού και νικελίου και σε συνδυασμό με το θείο και το αρσενικό σε άλλα ορυκτά, όπως ο κοβαλτίτης (CoAsS) και ο ερυθρίτης (Co₃AsO₄. 8(H₂O).

Κράματα

Τα κράματα βασισμένα στο κοβάλτιο αποτελούν το μεγαλύτερο μέρος του παραγόμενου κοβαλτίου. Η σταθερότητα θερμοκρασίας αυτών των κραμάτων τα καθιστά κατάλληλα για τη χρήση στις λεπίδες των τουρμπίνων στις μηχανές τουρμπίνων αερίων και αεριωθούμενων αεροσκαφών. Ειδικά κράματα κοβαλτίου-χρωμίου-μολυβδενίου χρησιμοποιούνται για κάποια προσθετικά μέρη όπως οι αντικαταστάσεις γοφών και γονάτων. Τα κράματα κοβαλτίου χρησιμοποιούνται επίσης σε προσθετικές στα δόντια, όπου είναι χρήσιμα για την αποφυγή αλλεργιών στο νικέλιο. Μερικά ατσάλινα κράματα που χρησιμοποιούνται για την επίτευξη υψηλών ταχυτήτων χρησιμοποιούν επίσης το κοβάλτιο για να αυξήσουν τη θερμότητα και την αντοχή στη φθορά. Ειδικά κράματα του αλουμινίου, του νικελίου, του κοβαλτίου και του σιδήρου, γνωστά ως Alnico, και άλλα του σαμαρίου με το κοβάλτιο (μαγνήτης σαμαρίου-κοβαλτίου) χρησιμοποιούνται στους μόνιμους μαγνήτες.

Μπαταρίες

Η ουσία LiCoO₂ χρησιμοποιείται ευρέως στα ηλεκτρόδια μπαταριών με ιόντα λιθίου (Li-ion). Οι επαναφορτιζόμενες μπαταρίες τύπου NiCd (νικελίου-καδμίου) και NiMH (μεταϋδριδίου του νικελίου) περιέχουν επίσης σημαντικές ποσότητες κοβαλτίου.
Πρόπους

Αστροφυσικά δεδομένα

Ο η Διδύμων διαχωρίζεται αρχικά σε Α (κύριο αστέρα) και Β (συνοδό) με γωνιακή απόσταση μεταξύ τους 1΄΄. Ο η Διδύμων Α είναι με τη σειρά του φασματοσκοπικώς διπλός αστέρας και ο λαμπρότερος αυτού του δεύτερου ζεύγους είναι ταυτόχρονα ημιπεριοδικός μεταβλητός αστέρας του τύπου SRA, με λαμπρότητα που μεταβάλλεται με μέση περίοδο 234 ημέρες μεταξύ των μεγεθών +3.15 και +3.9. Πρόκειται για έναν ερυθρό γίγαντα φασματικού τύπου M3. Ο άλλος αστέρας του η Gem Α είναι πιθανώς φασματικού τύπου B και περιφέρεται περί το κοινό τους κέντρο μάζας με περίοδο 8,2 γήινα έτη, όπως γίνεται φανερό από εκλείψεις που συμβαίνουν ανά τετραετία (επόμενη έκλειψη το έτος 2012).
Ο η Διδύμων B, είναι κίτρινος νάνος όπως και ο `Ηλιος, αλλά με απόλυτο μέγεθος 3,6 (δηλαδή εκπέμπει τρεις φορές περισσότερο φως από τον `Ηλιο). Περιφέρεται γύρω από το κοινό κέντρο μάζας της τριάδας με περίοδο περιφοράς τουλάχιστον 700 χρόνια. Η μέση ιδία κίνηση του όλου συστήματος είναι 6,9΄΄ ανά αιώνα.
Ο Πρόπους βρίσκεται κοντά στο επίπεδο της εκλειπτικής και έτσι υφίσταται επιπροσθήσεις από τη Σελήνη και, πολύ σπάνια, από τους πλανήτες. Η τελευταία του επιπρόσθηση από πλανήτη έγινε στις 27 Ιουλίου 1910 από την Αφροδίτη και η προτελευταία στις 11 Ιουλίου 1837 από τον Ερμή.
Αλυκή Πιερίας

Υδροβιότοπος

Στην περιοχή κοντά στις αλυκές βρίσκεται υδροβιότοπος διεθνούς σημασίας, με σπάνια ορνιθοπανίδα.
Ενδεικτικά, στη λιμνοθάλασσα συναντούμε το φυτό κρίνος της θάλασσας (Pancratium maritimum), ειδικά προσαρμοσμένο είδος και μέχρι το 1989 φώλιαζαν οι σπάνιοι μαυροκέφαλοι γλάροι (Larus melanocephalus), ο αριθμός των οποίων έχει πια μειωθεί αισθητά.
Με την Οδηγία 92/43 της ΕΟΚ, η Αλυκή Κίτρους εντάχθηκε στο Ευρωπαϊκό Οικολογικό Δίκτυο Natura 2000, με κωδικό GR 1250004.

Οι αλυκές

Οι αλυκές του Κίτρους είναι εγκαταστάσεις παραγωγής άλατος και βρίσκονται στην παραλία του Κίτρους και στην αρχαία Αθεράδα (εκεί όπου πιστευόταν ότι υπήρχε το λιμάνι της αρχαίας Πύδνας). Βρίσκονται σε απόσταση 5 χιλιομέτρων στα ανατολικά του Κίτρους. Η συνολική τους έκταση είναι γύρω στα 10.000 στρέμματα. Από αυτά τα 1.440 καλύπτει η λίμνη, η οποία θεωρείται ως χώρος κανονικής προθέρμανσης, οι λεγόμενες «θερμάστρες» και τα υπόλοιπα 140 είναι κυρίως αλοπήγια (τα λεγόμενα «τηγάνια»). Οι αμμοθίνες αποτελούν ιδιαίτερο χαρακτηριστικό της Λιμνοθάλασσας του Κίτρους και αποτελεί τη μεγαλύτερη σε πλάτος κι έκταση περιοχή με τέτοια βλάστηση στη Βόρεια Ελλάδα.
Κατέχουν την 5η θέση στην Ελλάδα σε παραγωγή αλατιού.

Ιστορικά στοιχεία

Τα στοιχεία που διαθέτουμε σήμερα για το από πότε χρονολογούνται οι αλυκές είναι λίγα. Ωστόσο, πιστεύεται ότι οι αλυκές δημιουργήθηκαν μετά την έλευση των Τούρκων στη Μακεδονία. Η πρώτη γραπτή αναφορά για τις αλυκές του Κίτρους γίνεται από τον Ιταλό περιηγητή Τζιοβάννι Ατζιολέλο, ο οποίος στο ημερολόγιό του τον εντυπωσιάζει το Κίτρος «με τις πολλές αλυκές». Την περίοδο της Τουρκοκρατίας ο οικισμός ονομαζόταν Τούζλα, μέχρι το 1927. Η εκμετάλλευση των Αλυκών έχει περιέλθει στο Δημόσιο, εδώ και περίπου 70 χρόνια.
Corsica Nazione

Το Corsica Nazione είναι πολιτικό κίνημα το οποίο εντάσσεται στον κορσικανικό εθνικισμό με έτος ίδρυσης το 1992 υπό την αιγίδα του A Cuncolta Naziunalista, με σημαντικότερα τα Accolta Naziunale Corsa (ANC) και τους Κορσικανούς Πράσινους (I Verdi Corsi). Πολιτικός του ηγέτης είναι ο, δικηγόρος στο επάγγελμα, Ζαν-Γκι Ταλαμονί.
Το Corsica Nazione μάχεται για την "ανάκτηση της αυτονομίας της εθνικής κορσικανικής κοινότητας όσον αφορά οικονομικά, κοινωνικά και πολιτισμικά θέματα".
Αλμπίνα Τζαναμπάγεβα

ВИА Гра

Η Βέρα ήταν τραγουδίστρια στο Ρωσο-Ουκρανικό συγκρότημα ВИА Гра, από την περίοδο 2003-2007, συνέχισε σόλο καριέρα από το 2008 και έπειτα σημειώνοντας μεγάλη καριέρα.

Μέλη σε λίστα

Έρικα Γκέρτσεκ 
 (2013-σήμερα) 
 Μίσα Ρομάνοβα 
 (2013-σήμερα) 
 Αναστασία Κοζεβνίκοβα 
 (2013-σήμερα)
Αλιόνα Βίνιτσκαγια
 (2000-2003)
Ναντιέζντα Γκρανόφσκαγια
 (2000-2002)
(2002-2006)
(2009-2011)
Τετιάνα Νάϊνικ
 (2002)
Άννα Σεντοκόβα 
(2002-2004)
Βέρα Μπρέζνιεβα
 (2003-2007)
Σβiτλάνα Λομπόντα 
(2004) 
Αλμπίνα Τζαναμπάγεβα
 (2004-2012) 
Χριστίνα Κοτς-Γότλιπ
(2006) 
Όλγα Ρομανόφσκαγια
(2006-2007)
Μεσέντα Μπαγκαουντίνοβα
 (2007-2009) 
Τατιάνα Κοτόβα
 (2008-2010) 
Σάντα Δημόπουλος
 (2011-2012) 
Γιέβα Μπουσμινά
(2010-2012).

Προσωπική Ζωή

Η Αλμπίνα Τζαναμπάγεβα ήταν παντρεμένη με τον διάσημο τραγουδιστή Βαλέρι Μελάτζε (2010-2014), μαζί απέκτησαν έναν γιο τον Κονσταντίν (γεν. 2004).
Λούσυ Σόμερσετ

Υπηρεσίες στην αυλή

Η Λούσυ Σόμερσετ εμφανίστηκε αρχικά στην αυλή του Ερρίκου Η΄ στις υπηρεσίες της πέμπτης συζύγου του Αικατερίνης Χάουαρντ σαν Κυρία της Τιμής, η Αικατερίνη εκτελέστηκε μετά από κατηγορία για μοιχεία (1542). Η Λούσυαναφέρεται στην συνέχεια σε γράμμα που έστειλε ο αυτοκρατορικός απεσταλμένος Ευστάθιος Τσαπίς στον αυτοκράτορα Κάρολο Κουίντο που παρουσιάζεται σαν ευνοούμενη του βασιλιά και μια από τις τρεις υποψήφιες για έκτη σύζυγο του. Ο βασιλιάς διάλεξε τελικά την Αικατερίνη Παρ χήρα του Τζων Νέβιλ, 3ου βαρόνου του Λάτιμερ.
Αιν (ποταμός)

Ονομασία

Το όνομα Αιν προέρχεται από την κελτική Axonna, Axona, με θέμα *ax- και κατάληξη -onna, συχνή στα ονόματα ποταμών. ΠαράβαλεEssonne (Εσόν).

Άνω λεκάνη-Στον ανω ρου του Ρετέλ

Στον άνω ρου του, ο Αιν πλαταίνει από τους πολλούς παραποτάμους του που κατεβαίνουν από τα ύψη της Αργκόν και παρουσιάζεται ως ένας ποταμός με άφθονα νερά.
Βόρεια Περιφέρεια (Μαλάουι)

Γεωγραφία

Η Βόρεια Περιφέρεια είναι η βορειότερη περιφέρεια του Μαλάουι και καλύπτει όλη τη βόρεια πλευρά του (εξού και το όνομα). Συνορεύει στα νότια με τις συνοικίες Νχοτακότα και Κασουνγκού της Κεντρικής Περιφέρειας. Συγκεκριμένα η Συνοικία Μζίμπα  συνορεύει με την Κασουνγκού στα νοτιοανατολικά και με τη Νχοτακότα στα νοτιοδυτικά, και ο Κόλπος Νχάτα συνορεύει στα νότια με τη Νχοτακότα. Η περιφέρεια συνορεύει στα βορειοδυτικά με τη Βόρεια  και στα κεντρο-δυτικά με την Ανατολική Επαρχία της Ζάμπια, στα βορειοδυτικά με την Περιφέρεια Μπέϋα της Τανζανίας και στα νοτιοδυτικά με την Επαρχία Τέτε, στα νοτιοανατολικά με την Επαρχία Ζαμπέζια και στα νοτιο-κεντρικά με την Επαρχία Νιάσα της Μοζαμβίκης. Στα δυτικά βρέχεται από τη Λίμνη Μαλάουι.    
Η Λικόμα είναι σύμπλεγμα νησιών που αποτελείται από δύο νησιά: το Λικόμα και το Τσιζουμουλού. Τα δύο αυτά νησιά βρίσκονται στη λίμνη Μαλάουι.

Δημογραφία

Το 2008 η Βόρεια Περιφέρεια είχε 1.698.502 κατοίκους, ποσοστό 13% του συνολικού πληθυσμού του Μαλάουι. Η πυκνότητα ήταν 63 κάτοικοι ανά χιλιόμετρο. Από το συνολικό πληθυσμό το 51,1% είναι γυναίκες και το 48,5% άνδρες. Από το συνολικό πληθυσμό το 47% είναι παιδιά 18 χρονών. Ο υψηλός αριθμός των παιδιών φτάνει το 37,7 % από το 1998 μέχρι το 2008. Το 59,8% των παιδιών μέχρι 17 χρονών μένουν με με κυδεμόνες. Το 17,6% μένουν με τους γονείς τους και το 11,2% είναι ορφανά.

Γλώσσες

Πέρα από τα αγγλικά και τα τσιτσέουα, τις δύο επίσημες γλώσσες του Μαλάουι, στα βόρεια ομιλείται και η Τσιτουμπούκα. Αυτή ομιλείται από περίπου 750.000 μέχρι 1.000.000 ανθρώπους.

Πόλεις

Η μεγαλύτερη πόλη του Βόρειου Μαλάουι είναι η Μζούζου. Άλλες σημαντικές πόλεις είναι η Εκουεντένι, η Μζίμπα, η Καρόνγκα, η Ρούμφι και η Νχάτα. Μικρότεροι οικισμοί είναι η Λικόμα, η Τσιτίπα, η Τσιλούμπα, το Εδινγκένι, η Λιβινγκστόνια, η Τσιντέτσε, η Τσαμφίρα, η Τζέντα και το Εμπαγκουένι.
Φάντομ

Φάντομ (αγγλικά The Phantom) είναι αμερικανική εικονογραφημένη περιπετειώδης σειρά (κόμικς) που δημοσιεύθηκε για πρώτη φορά το Φεβρουάριο του 1936 (σαν καθημερινό κόμικ-στριπ εφημερίδας) από τον δημιουργό του Μαντρέικ, Λι Φολκ. Ο κύριος χαρακτήρας (Φάντομ) είναι ένας μασκοφορεμένος νέος μυώδης άνδρας που μάχεται το έγκλημα και πηγή εξόρμησής του αποτελεί η (φανταστική) Αφρικανική χώρα Bangalla. Το κόμικ αφού πρώτα εκδόθηκε σε πάρα πολλές χώρες, ακολούθως μεταφέρθηκε στην τηλεόραση και στον κινηματογράφο, ενώ μετατράπηκε και σε βίντεο-παιχνίδι. Ο Φάντομ ήταν ο πρώτος χαρακτήρας κόμικ που φορούσε το εφαρμοστό κοστούμι των υπερηρώων επιστημονικής φαντασίας.
Σύντομα, η καθημερινή παρουσία του κόμικ, που ξεκίνησε στις 17 Φεβρουαρίου 1936 απέκτησε και μια εβδομαδιαία έγχρωμη, παράλληλη έκδοση σε Κυριακάτικο φύλλο εφημερίδας (28 Μαΐου 1939) που αμφότερες συνεχίζονται έως σήμερα. Στα 1966 η εταιρεία King Features ανακοίνωσε ότι διένειμε τη σειρά σε 583 εφημερίδες όλου του κόσμου. Στην κορύφωση της κυκλοφορίας του, το κόμικ διαβαζόταν,  σε ημερήσια βάση,  από περισσότερους των 100 εκατομμυρίων αναγνωστών παγκοσμίως .
Ο Φολκ εργάσθηκε στο κόμικ του Φάντομ έως και το θάνατό του το 1999 και στη συνέχεια τη σειρά ανέλαβαν άλλοι δημιουργοί, με βασικό σεναριογράφο τον Tony DePaul. Διάφοροι εικονογράφοι απασχολήθηκαν με το σχεδιασμό, μεταξύ των οποίων ο ίδιος ο Φολκ (για τις αρχικές 2 εβδομάδες), όπως οι Wilson McCoy, Ray Moore και Mike Manley (στην καθημερινή εβδομαδιαία έκδοση), Terry Beatty (στην κυριακάτικη) κ.α.
Ο Φάντομ εκδόθηκε στην Αυστραλία, στην Ινδία και τη Σουηδία κι ακόμη σε Ιταλία ("L'Uomo Mascherato"), Βραζιλία, Αργεντινή ("Fantasma "), στη Γιουγκοσλαβία ("Zigomar versus the Phantom"), στην Τουρκία ("Kizilmaske"), στην Ελλάδα (από τις εκδόσεις του Ηλία Καμπανά), στη Νότια Αφρική, στην Ιρλανδία κ.α.
Αθηνά Παρθένος (Εθνικό Αρχαιολογικό Μουσείο αρ. 129)

Περιγραφή

Το άγαλμα είναι από μάρμαρο της Πεντέλης. Παριστάνει την θεά Αθηνά. Στέκει όρθια πάνω σε βάθρο. Ο πέπλος που πέφτει με πάμπολλες πτυχές φτάνοντας ως το έδαφος, είναι ανοιχτός στην δεξιά πλευρά. Η μέση είναι ζωσμένη. Η αιγίδα που προστατεύει τον θώρακα φέρει την κεφαλή της Μέδουσας και είναι σκεπασμένη με λέπια, ενώ περιβάλλεται από τα σώματα φιδιών. Την κεφαλή σκεπάζει μια περικεφαλαία που φτάνει ως τον σβέρκο και είναι στολισμένη με άλογα. Στους καρπούς, αντί για κοσμήματα φοράει φίδια. Η παλάμη του δεξιού χεριού είναι ανοιχτή και σαν να κρατάει την αιωρούμενη Νίκη. Μια στήλη υψώνεται από το έδαφος μέχρι το χέρι αυτό, δίνοντας διάσταση στον χώρο. Το αριστερό χέρι ξεκουράζεται στην ασπίδα που είναι όρθια, ελαφρά γυρμένη και ακουμπισμένη στην γη.

Ερμηνεία

Το άγαλμα παριστάνει την θεά Αθηνά. Χαρακτηριστικά της είναι η μεγαλοπρέπεια, η φιλειρηνικότητα, αλλά και η πολεμική υπεροχή. Βρίσκεται σε εγρήγορση, αλλά όχι σε μάχη, αφού ο πολεμικός της εξοπλισμός είναι κοντά, αλλά όχι σε χρήση.

Καλλιτεχνική επιρροή

Ο Φειδίας, με το έργο του αυτό, και ιδίως με το πολύ μεγαλύτερο γνήσιο, που είχε γύρω στα 12 μέτρα ύψος και ήταν ντυμένο με περίπου 1.400 κιλά χρυσάφι και άφθονο έβενο εδραίωσε και καλλιτεχνικά την φήμη του χρυσού αιώνα του Περικλή.

Ιστορική τοποθέτηση

Σύμφωνα με την περιγραφή της Ακρόπολης από τον Παυσανία συμπεραίνουμε ότι το άγαλμα είναι αντίγραφο του χρυσελεφάντινου αγάλματος της Αθηνάς του Φειδία που κοσμούσε την Ακρόπολη. Είναι το πρώτο ολοκληρωμένο έργο που μας δίνει μια πλαστική εντύπωση του υπέροχου πρωτότυπου.
ΦΚ Λάχτι

Ιστορία

Η ΦΚ Λάχτι ιδρύθηκε το 1996 με την ενοποίηση δύο ομάδων από την πόλη Λάχτι: των FC Kuusysi and Reipas Lahti. Την πρώτη σεζόν αγωνίστηκε στο νότιο όμιλο της Ykkönen, της δεύτερης κατηγορίας του φινλανδικού ποδοσφαίρου. Την επόμενη σεζόν κέρδισε την άνοδο στην ανώτατη κατηγορία, στην οποία συμμετείχε μέχρι το 2010 που διαβαθμίστηκε. Την περίοδο 2007 κέρδισε το Κύπελλο Φινλανδίας. Επανέλαβε την επιτυχία της το 2013.
Έιμι Σμαρτ

Τα πρώτα χρόνια

Η Έιμι γεννήθηκε στην Τοπάνγκα της Καλιφόρνια. Ο πατέρας της, Τζον Σμαρτ, ήταν πωλητής και η μητέρα της, Τζούντι Κάριγκτον, δούλευε στο μουσείο Γκέτι. Έχει έναν αδερφό, τον Άνταμ. Η Έιμι σπούδασε κλασσικό χορό για δέκα χρόνια και γράφτηκε σε μαθήματα υποκριτικής σε ηλικία 16 ετών, ξεκίνησε την καριέρα της όμως σαν μοντέλο, δουλεύοντας σε Ιταλία, Γαλλία, Μεξικό και Ταϊτή.

Σταδιοδρομία

Η Έιμι είχε ένα μικρό ρόλο στην ταινία Starship Troopers το 1997, όπου υποδύθηκε μια πιλότο και φίλη της πρωταγωνίστριας Ντενίζ Ρίτσαρντς. Το 1999 έπαιξε την φιλενάδα ενός δημοφιλούς παίχτη του φούτμπολ στην ταινία Varsity Blues. Εμφανίστηκε επίσης στην τηλεοπτική σειρά Felicity. Tα επόμενα χρόνια συμμετείχε σε μια σειρά ταινιών που απευθύνονταν κυρίως σε εφηβικό κοινό, όπως τα φιλμ Road Trip (2002) και The Butterfly Effect (2004). Το 2002 ήταν 27η στη λίστα του περιοδικού Stuff με τις "102 πιο σέξι γυναίκες στον κόσμο", ενώ το 2004 ήταν υποψήφια στα βραβεία του MTV, στην κατηγορία "Καλύτερο Φιλί", για το φιλί που αντάλλαξε με την Κάρμεν Ελέκτρα στην ταινία Starsky & Hutch.
Το 2005 η Έιμι συμπρωταγωνίστησε με τον Ράιαν Ρέινολντς στην σχετικά πετυχημένη ρομαντική κωμωδία Just Friends ενώ έχει εμφανιστεί και σε μερικά επεισόδια της τηλεοπτικής σειράς Scrubs (2003) υποδυόμενη την σύζυγο ενός ασθενή σε κώμα. Το 2006 συμμετείχε στην ταινία Crank στο πλευρό του Τζέισον Στάθαμ ενώ εμφανίζεται και στην τηλεοπτική σειρά Smith που ξεκίνησε να προβάλεται στις 19 Σεπτεμβρίου από το τηλεοπτικό δίκτυο CBS.

Προσωπική ζωή

Η Έιμι είναι εκπρόσωπος του οργανισμού "Heal the Bay" και έχει δουλέψει για πολλές ανθρωπιστικές, φιλοζωικές και περιβαλλοντικές οργανώσεις. Είναι αρραβωνιασμένη με τον ηθοποιό Brandon Williams, με τον οποίο διατηρούσε μακροχρόνια σχέση. Είναι στενή φίλη της ηθοποιού Άλι Λάρτερ με την οποία είχε συμπρωταγωνιστήσει στο Varsity Blues και παλιότερα συγκατοικούσαν. Έχει δύο γάτες, το Yogi και τη Nala.